A BIZOTTSÁG 2148/2004/EK RENDELETE
(2004. december 16.)
egyes adalékanyagok állandó és ideiglenes engedélyezéséről és egy már engedélyezett takarmány-adalékanyag új felhasználásainak engedélyezéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a takarmány-adalékanyagokról szóló, 1970. november 23-i 70/524/EGK tanácsi irányelvre (1) és különösen annak 3. cikkére, 9d. cikke (1) bekezdésére és 9e. cikke (1) bekezdésére,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre és különösen annak 25. cikkére (2),
mivel:
(1)
Az 1832/2003/EK rendelet rendelkezik a takarmány-adalékanyagok felhasználásának engedélyezéséről az Európai Unióban.
(2)
Az 1831/2003/EK rendelet 25. cikke átmeneti intézkedéseket állapít meg a takarmány-adalékanyagokra vonatkozó, e rendelet alkalmazásának időpontját megelőzően az 524/70 irányelvvel összhangban benyújtott engedélykérelmekre.
(3)
Az e rendelet mellékleteiben felsorolt adalékanyagokra vonatkozó engedélykérelmeket az 1831/2003/EK rendelet alkalmazásának időpontja előtt nyújtották be.
(4)
A tagállamok ezen engedélykérelmekre vonatkozó, a 70/524/EGK irányelv 4. cikkének (4) bekezdése szerint leadott megjegyzéseit az 1831/2003/EK rendelet alkalmazásának időpontja előtt továbbították a Bizottságnak. Ezért az ilyen kérelmeket továbbra is a 70/524/EGK irányelv 4. cikkével összhangban kell kezelni.
(5)
A vulkáni eredetű klinoptilolit „kötőanyagok, csomósodásgátlók és koagulálószerek” csoportjába tartozó takarmány-adalékanyagként való felhasználását, első alkalommal, ideiglenesen az 1245/1999/EK rendelet (3) engedélyezte a sertések, a nyulak és a baromfik esetében.
(6)
Új adatokat nyújtottak be a határozatlan idejű engedélykérelem alátámasztására. A vizsgálat azt mutatja, hogy a 70/524/EGK irányelvben az ilyen engedélyezésre előírt feltételek teljesültek.
(7)
Ennek megfelelően e terméket, a vulkáni eredetű klinoptilolitot határozatlan időre e rendelet I. mellékletében megállapított bizonyos feltételek mellett engedélyezni kell.
(8)
A Bacillus licheniformis (DSM 5749) és a Bacillus subtilis (DSM 5750) mikroorganizmus-készítmény felhasználását a 2437/2000/EK bizottsági rendelet (4) engedélyezte ideiglenesen a hízósertések és határozatlan időre a malacok esetében.
(9)
Új adatokat nyújtottak be e mikroorganizmus-készítmény hízósertés esetében való felhasználásra vonatkozó, határozatlan idejű engedélykérelem alátámasztása céljából. A vizsgálat azt mutatja, hogy a 70/524/EGK irányelvben az ilyen engedélyezésre előírt feltételek teljesültek. Új adatokat nyújtottak be a malacok esetében való felhasználásra szánt mikroorganizmus-készítményhez kapcsolódó maximális életkor megváltoztatására vonatkozó kérelem alátámasztása céljából. A vizsgálat azt mutatja, hogy az engedély ilyen megváltoztatására előírt feltételek teljesültek.
(10)
Az 1436/98/EK bizottsági rendelet (5) első alkalommal, ideiglenesen engedélyezte a Saccharomyces cerevisiae (NCYC Sc 47) mikroorganizmus-készítmény felhasználását a malacok esetében.
(11)
A 2690/99/EK bizottsági rendelet (6) első alkalommal, ideiglenesen engedélyezte az Enterococcus faecium (DSM 7134) és a Lactobacillus rhamnosus (DSM 7133) mikroorganizmus-készítmények felhasználását a malacok esetében.
(12)
Új adatokat nyújtottak be e két mikroorganizmus-készítményre vonatkozó, határozatlan idejű engedélykérelem alátámasztása céljából. A vizsgálat azt mutatja, hogy a 70/524/EGK irányelvben az ilyen engedélyezésre előírt feltételek teljesültek.
(13)
Ennek megfelelően e három, a II. mellékletben felsorolt három mikroorganizmus-készítmény felhasználását határozatlan időre engedélyezni kell.
(14)
Adatokat nyújtottak be a mikroorganizmus-csoportba tartózó új, Kluyveromyces marxianus var. lactisK1 adalékanyag tejelő tehén esetében történő engedélyezésére vonatkozó kérelem alátámasztása céljából.
(15)
Az e rendelet III. mellékletében említett mikoorganizmus-készítményre vonatkozó engedélykérelmek vizsgálata azt mutatta, hogy a 70/524/EGK irányelv 9e. cikkének (1) bekezdésében említett feltételek teljesültek.
(16)
A Takarmányozási Tudományos Bizottság (SCAN) az „Egyes mikroorganizmusok takarmány-adalékanyagként való felhasználásáról szóló vélemény”-ében 2003. április 25-én véleményt nyilvánított ezen takarmány-adalékanyag felhasználásáról és arra a következtetésre jutott, hogy ez az adalékanyag nem jelent veszélyt állategészségügyi, emberi egészségvédelmi illetve környezeti szempontból az e rendelet III. mellékletében megállapított feltételek szerint.
(17)
A Trichoderma longibrachiatum (CNCM MA 6-10 W) által termelt endo-1,3(4)-béta-glükanáz enzimkészítmény felhasználását első alkalommal, ideiglenesen az 1436/98/EK bizottsági rendelet engedélyezte a hízócsirkék esetében.
(18)
A Trichoderma longibrachiatum (IMI-SD 142) által termelt endo-1,4-béta-glükanáz enzimkészítmény felhasználását első alkalommal, ideiglenesen az 1436/1998/EK bizottsági rendelet folyékony formában és az 1353/2000/EK bizottsági rendelet (7) szilárd formában engedélyezte a hízócsirkék esetében.
(19)
A Trichoderma longibrachiatum (IMI-SD 135) által termelt endo-1,4-béta-xilanáz enzimkészítmény felhasználását első alkalommal, ideiglenesen az 1436/1998/EK bizottsági rendelet folyékony formában és az 1353/2000/EK bizottsági rendelet szilárd formában engedélyezte a hízócsirkék esetében.
(20)
Új adatokat nyújtottak be e három enzimkészítményre vonatkozó, határozatlan idejű engedélykérelem alátámasztása céljából. A vizsgálat azt mutatja, hogy a 70/524/EGK irányelv 3a. cikkében az ilyen engedélyezésre előírt feltételek teljesültek.
(21)
Ennek megfelelően e három, a IV. mellékletben felsorolt enzimkészítmény felhasználását határozatlan időre engedélyezni kell.
(22)
A Penicillium funiculosum (IMI SD 101) által termelt endo-1,3(4)-béta-glükanáz és endo-1,4-béta-xilanáz enzimkészítmény felhasználását első alkalommal, határozatlan időtartamra az 1259/2004/EK bizottsági rendelet (8) engedélyezte a hízócsirkék esetében. E készítmény használatát a 418/2001/EK bizottsági rendelet (9) ideiglenesen engedélyezte a hízópulykák, a tojótyúkok és a hízósertések esetében.
(23)
Új adatokat nyújtottak be ezen enzimkészítmények malacokra és hízókacsákra való kiterjesztésének engedélyezése iránti kérelem alátámasztása céljából.
(24)
Az Európai Élelmiszerbiztonsági Hatóság (EFSA) véleményt nyilvánított e készítmény használatáról, amelyben kinyilvánítja, hogy ez a készítmény az V. mellékletben említett feltételeknek megfelelően nem jelent veszélyt e további állatkategóriákra.
(25)
A vizsgálat azt mutatja, hogy a 70/524/EGK irányelv 9e. cikkének (1) bekezdésében az ilyen készítmény engedélyezésére előírt feltételek teljesültek.
(26)
Ennek megfelelően az V. mellékletben említett ezen enzimkészítmény felhasználását ideiglenesen négy évre engedélyezni kell.
(27)
E kérelmek vizsgálata azt mutatja, hogy a dolgozók a mellékletekben rögzített adalékanyagoknak való kitettséggel szembeni védelme érdekében bizonyos eljárások bevezetése szükséges. Ilyen védelmet a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelv (10) alkalmazása biztosít.
(28)
Az e rendeletben előírt rendelkezések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET,
1. cikk
A „kötőanyagok, csomósodásgátlók és koagulálószerek” csoportjába tartozó készítmény takarmány-adalékanyagként való felhasználását határozatlan időre engedélyezik az I. mellékletben megállapított feltételek alapján.
2. cikk
A „mikroorganizmusok” csoportjába tartozó készítmények takarmány-adalékanyagként való felhasználását határozatlan időre engedélyezik a II. mellékletben megállapított feltételek alapján.
3. cikk
A „mikroorganizmusok” csoportjába tartozó készítményt takarmány-adalékanyagként ideiglenesen 4 évre engedélyezik a III. mellékletben megállapított feltételek alapján.
4. cikk
Az „enzimek” csoportjába tartozó készítmények takarmány-adalékanyagként való felhasználását határozatlan időre engedélyezik a IV. mellékletben megállapított feltételek alapján.
5. cikk
Az „enzimek” csoportjába tartozó készítményt takarmány-adalékanyagként ideiglenesen engedélyezik 4 évre az V. mellékletben megállapított feltételek alapján.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 16-àn.